Broers sterf kort ná hulle matriekuitslae kryArgieffoto: Kent Williamson ŉ Oos-Kaapse burgemeester het albei haar seuns in ŉ motorongeluk verloor kort nadat hulle hul matriekuitslae ontvang het. Die OR Tambo-distriksmunisipaliteit, waarvan Mthatha die setel is, sê hulle het “met skok en groot hartseer” verneem van die heengaan van die twee seuns van die distrik se uitvoerende burgemeester, Nomakhosazana Meth. Volgens die beskikbare inligting was die jong mans, Bradley Meth (18) en Ndiphelele Diko (22), Vrydag in die vroeë oggendure in ŉ motorongeluk in die omgewing van Mthatha betrokke. Die provinsiale polisie kon nog nie die ongeluk bevestig nie, maar het onderneem om so gou moontlik op Maroela Media se navrae te reageer. Ayongezwa Lungisa, woordvoerder van die burgemeester, het by navraag gesê die broers, wat saam op skool in Mthatha was, was saam met ŉ neef en ŉ vriend onderweg, maar hy kon nog nie nadere besonderhede verstrek nie. “Dis ŉ reuseverlies, nie net vir die uitvoerende burgemeester en die Meth-familie nie; ook vir die hele distrik aangesien dié jong mans pas hul matriekuitslae ontvang het,” sê die distriksmunisipaliteit in ŉ verklaring. Die munisipaliteit het sy meegevoel met die familie betuig. “Dit moes eintlik die tyd gewees het waarin die groot werk van die burgemeester om matriekuitslae te verbeter, gevier moes word omdat sy die ambassadeur is vir onderwys in die streek.” Die ANC in die Oos-Kaap sê in ŉ verklaring: “Dis inderdaad ŉ groot verlies vir die familie om twee volwasse kinders te verloor pas nadat hulle matriek voltooi het en ŉ bron van inspirasie sou gewees het vir die familie en die land. “Woorde skiet te kort om die pyn te beskryf om sulke jong naasbestaandes te verloor. Ons bid raadslid Meth sterkte toe.” Hul begrafnis sal waarskynlik op 18 Januarie in Mthatha gehou word.